
NÁVRHY
Výbor pre práva žien a rodovú rovnosť vyzýva Výbor pre kontrolu rozpočtu, aby ako gestorský výbor zaradil do návrhu uznesenia, ktorý prijme, tieto návrhy:
A.	keďže v článku 8 ZFEÚ sa uvádza, že Únia sa vo všetkých svojich činnostiach zameriava na odstránenie nerovností, čím sa zavádza zásada uplatňovania hľadiska rodovej rovnosti, a na a podporu rovnosti medzi mužmi a ženami; keďže rodová rovnosť sa musí začleniť do všetkých politík EÚ, a to aj prostredníctvom rodového rozpočtovania na všetkých úrovniach rozpočtového procesu;
B.	keďže zamestnanci inštitútu EIGE sa aktívne zapájajú do výmeny najlepších postupov a činností siete agentúr EÚ (EUAN) a jej podsietí s cieľom rozvíjať jeho synergie v oblastiach, ako sú ľudské zdroje, správa budov, IT služby a bezpečnosť, spolupráca a výmena osvedčených postupov s ostatnými agentúrami Únie v záujme zlepšenia efektívnosti; keďže inštitút EIGE podnikol aktívne kroky na uplatňovanie prebiehajúcich opatrení zameraných na zlepšenie rodovej rovnováhy medzi svojimi zamestnancami;
C.	keďže index rodovej rovnosti za rok 2023 ukazuje, že členské štáty dosiahli mierny nárast len o 1,6 bodu na 70,2 bodu a niektoré oblasti vykazujú známky regresie, najmä pokiaľ ide o hospodársku a príjmovú metriku[footnoteRef:1]; keďže Európsky inštitút pre rodovú rovnosť (EIGE) bol zriadený s cieľom prispievať k podpore rodovej rovnosti v Únii a posilňovať ju, a to aj uplatňovaním hľadiska rodovej rovnosti vo všetkých politikách Únie a v nadväzujúcich vnútroštátnych politikách, bojom proti diskriminácii na základe rodu a zvyšovaním povedomia občanov Únie o rodovej rovnosti;  [1:  https://eige.europa.eu/gender-equality-index/2023.] 

D.	keďže vzhľadom na prebiehajúce krízy, ako sú vojny, klimatická kríza, inflácia a odmietavý postoj k právam žien, najmä sexuálnemu a reprodukčnému zdraviu a právam (SRZP) v Únii a na celom svete, je stále naliehavejšie potrebné, aby Únia dosiahla pokrok vo svojej stratégii pre rodovú rovnosť; keďže súčasné následné krízy prinášajú so sebou riziko spomalenia úsilia o dosiahnutie rodovej rovnosti a riziko, že ženám bude bránené v tom, aby plne uplatňovali svoje práva; keďže ženy v EÚ sú viac postihnuté chudobou alebo sociálnym vylúčením ako muži; keďže ich úloha ako primárnych opatrovateľov v rodine uvaľuje neúmernú záťaž neplatenej starostlivosti a práce v domácnosti na ženy, ktoré v tejto súvislosti zohrávajú zásadnú úlohu; keďže rozdiel v odmeňovaní žien a mužov v EÚ predstavuje 13 %, hoci sa v jednotlivých členských štátoch líši; keďže rozdiel v odmeňovaní žien a mužov má viacero dôsledkov vrátane 29 % rozdielu v dôchodkových nárokoch, čo staršie ženy vystavuje väčšiemu riziku chudoby a sociálneho vylúčenia; keďže právo na rovnakú odmenu za rovnakú prácu sa nie vždy dodržiava a zostáva jednou z najväčších výziev v úsilí o prekonanie diskriminácie v odmeňovaní; keďže boj proti diskriminácii medzi mužmi a ženami v oblasti prístupu k zamestnanosti a práci a podpora rovnosti v kariére a v profesijných kategóriách v odbornom vzdelávaní a odmeňovaní majú zásadný význam; keďže členské štáty by mali zvýšiť verejné investície do politík, ktorých priamym alebo nepriamym cieľom je bojovať proti negatívnym účinkom krízy životných nákladov na ženy v celej ich rozmanitosti, zaručiť prístup ku kvalitným, cenovo dostupným verejným službám v oblasti starostlivosti, vzdelávania, zdravia vrátane sexuálneho a reprodukčného zdravia a práv a bývania a chrániť obete rodovo motivovaného násilia;
E.	keďže konečný rozpočet Európskeho inštitútu pre rodovú rovnosť (ďalej len „EIGE“) na rozpočtový rok 2022 bol 8 432 920 EUR, čo v porovnaní s rokom 2021 (8 693 358 EUR) predstavuje zníženie o 3 %; keďže celý rozpočet inštitútu pochádza z rozpočtu Únie;
1.	pripomína, že inštitút EIGE bol zriadený s cieľom prispievať k presadzovaniu rodovej rovnosti v Únii a posilňovať ju prostredníctvom poskytovania kvalitného výskumu a porovnateľných údajov s cieľom pomôcť európskym inštitúciám a členským štátom začleniť rodovú rovnosť do všetkých svojich politík a bojovať proti diskriminácii na základe pohlavia; zdôrazňuje preto kľúčovú úlohu inštitútu EIGE pri zbere, analýze, spracúvaní a šírení údajov a potrebných informácií pre tvorcov politík a politiky Európskej únie a jej jednotlivých členských štátov; víta najmä nepretržitú prácu inštitútu na indexe rodovej rovnosti a jeho nízkoprahový prístup k informáciám pre občanov; zdôrazňuje potrebu silnejšej a efektívnejšej integrácie politík v oblasti rodovej rovnosti a nástrojov na uplatňovanie hľadiska rodovej rovnosti; opätovne zdôrazňuje svoje opakované výzvy na pridelenie ďalších personálnych zdrojov vrátane stálych zamestnancov inštitútu EIGE vzhľadom na rastúci počet naliehavých žiadostí, technickú pomoc a žiadosti o jeho služby; preto vyzýva, aby sa v rozpočte inštitútu vyčlenili vyššie sumy na to, aby mohol posilniť svoje náborové a výskumné kapacity s cieľom ďalej zlepšovať svoju prácu a výsledky vzhľadom na následné krízy a odmietavé postoje k rodovej rovnosti a LGBTIQ+ osobám, ktoré neprimerane postihujú ženy;
2.	zdôrazňuje význam boja proti nerovnostiam a nespravodlivosti voči ženám; vyzýva Komisiu a členské štáty, aby prijali naliehavé opatrenia na riešenie chudoby a rastúcich nerovností medzi ženami, najmä medzi skupinami v zraniteľných situáciách vrátane osamelých matiek, žien so zdravotným postihnutím, rasizovaných žien, LGBTIQ+ žien, migrantiek a utečenkýň, starších žien a žien vo vidieckych alebo riedko osídlených oblastiach; zdôrazňuje, že by to bolo možné dosiahnuť naplnením potreby zvýšeného financovania opatrení v oblasti rodovej rovnosti, pokiaľ ide o zamestnanosť a rast, ako aj s cieľom bojovať proti rodovo motivovanému násiliu, rozdielu v odmeňovaní žien a mužov, rozdielu v dôchodkoch žien a mužov, vplyvu kríz na ženy, uplatňovanie rodového hľadiska a rodové rozpočtovanie, proti rastúcej miere chudoby žien, ako aj z hľadiska práv a demokracie a právneho štátu; víta na tento účel prebiehajúcu spoluprácu medzi inštitútom EIGE a Výborom pre práva žien a rodovú rovnosť (FEMM); zdôrazňuje herkulovské úsilie a cenný prínos inštitútu EIGE k zabezpečeniu cieľov, hodnôt a priorít Európskeho parlamentu; dôrazne podporuje prácu inštitútu, ktorý prostredníctvom štúdií, výskumu a vysokokvalitných údajov umožňuje výboru riadne vykonávať svoju prácu; berie na vedomie význam dostupnosti spoľahlivých údajov rozčlenených podľa pohlavia s cieľom umožniť tvorbu politík založenú na faktoch; berie na vedomie cenný prínos, ktorý inštitút EIGE môže mať pre všetky výbory Európskeho parlamentu a ostatné agentúry EÚ s cieľom lepšie začleniť uplatňovanie hľadiska rodovej rovnosti do všetkých politík EÚ;
3.	berie na vedomie pretrvávajúcu vysokú úroveň plnenia rozpočtu inštitútu EIGE, a to aj napriek pretrvávajúcemu nedostatočnému počtu zamestnancov tejto agentúry, s mierou plnenia viazaných rozpočtových prostriedkov až 97,91 % v roku 2022 (v porovnaní s 98,92 % v roku 2021) a s mierou plnenia platobných rozpočtových prostriedkov 81,10 % (72,16 % v roku 2021);
4.	berie na vedomie zníženie miery prenesených operačných výdavkov inštitútu EIGE na 42,28 % v roku 2023 (54,79 % v roku 2022);
5.	poznamenáva, že Európsky dvor audítorov potvrdil, že ročná účtovná závierka inštitútu EIGE vyjadruje verne zo všetkých významných hľadísk jeho finančnú situáciu k 31. decembru 2022 a výsledky jeho operácií, peňažné toky a zmeny v čistých aktívach za uplynulý rozpočtový rok;
6.	na základe aktuálne dostupných údajov sa domnieva, že riaditeľke inštitútu EIGE sa má udeliť absolutórium za plnenie rozpočtu inštitútu za rozpočtový rok 2022.


PRÍLOHA: SUBJEKTY ALEBO OSOBY,
KTORÉ SPRAVODAJCOVI VÝBORU POŽIADANÉHO O STANOVISKO POSKYTLI INFORMÁCIE
<FootprintIntro>Predseda v úlohe spravodajcu vyhlasuje, že informácie mu neposkytol žiadny subjekt ani osoba, ktoré treba uviesť v tejto prílohe podľa článku 8 prílohy I k rokovaciemu poriadku.</FootprintIntro>

